REPUBLIKA SRBIJA

NARODNA SKUPŠTINA

Odbor za privredu, regionalni razvoj,

trgovinu, turizam i energetiku

10 Broj 06-2/151-17

10. oktobar 2017. godine

B e o g r a d

ZAPISNIK

19. SEDNICE ODBORA ZA PRIVREDU, REGIONALNI RAZVOJ, TRGOVINU, TURIZAM I ENERGETIKU, ODRŽANE 5. OKTOBRA 2017. GODINE

Sednica je počela u 11 časova i 10 minuta.

Sednicom je predsedavala Snežana B. Petrović, predsednik Odbora.

Pored predsednika, sednici su prisustvovali članovi Odbora: Aleksandra Tomić, Studenka Kovačević, Zoran Bojanić, Snežana R. Petrović i Ivan Manojlović.

Sednici su prisustvovali zamenici članova Odbora: Stanislava Janošević (zamenik člana Odbora Dragomira J. Karića), Milimir Vujadinović (zamenik člana Odbora Jelene Mijatović), Snežana Paunović (zamenik člana Odbora Novice Tončeva), Aleksandar Stevanović (zamenik člana Odbora Branislava Mihajlovića), Nataša Mihailović Vacić (zamenik člana Odbora Vladimira Marinkovića) i Nataša St. Jovanović (zamenik člana Odbora Snežane R. Petrović).

Sednici nisu prisustvovali članovi Odbora: Tomislav Ljubenović, Dejan Nikolić, Ivan Kostić, Gorica Gajić, Vojislav Vujić i Zdravko Stanković, niti njihovi zamenici.

Sednici su, na poziv predsednika, prisustvovali Vesna Kovač i Stevan Nikčević, državni sekretari u Ministarstvu trgovine, turizma i telekomunikacija, Renata Pindžo i Maja Mandrapa Gašić, pomoćnici ministra trgovine turizma i telekomunikacija, dr Miloje Obradović, predsednik Komisije za zaštitu konkurencije (Komisije), Čedomir Radojčić, dr Veljko Milutinović, Marko Obradović i Mirjana Vukašinović Mišković, članovi Saveta Komisije, Gordana Lukić specijalni savetnik u Sektoru Komisije za ispitivanje koncentracija, Mirjana Milovanović, rukovodilac Sektora Komisije za materijalno–finansijske poslove, Milica Stanković, rukovodilac Sektora Komisije za normativno-pravne, kadrovske i opšte poslove i dr Siniša Milošević, rukovodilac Sektora Komisije za ekonomske analize.

Na predlog predsednika, Odbor je jednoglasno utvrdio sledeći

D n e v n i r e d

1. Razmatranje Izveštaja o radu Komisije za zaštitu konkurencije za 2016. godinu (broj 02-511/17 od 28. februara 2017. godine);
2. Razmatranje Izveštaja o radu Ministarstva trgovine, turizma i telekomunikacija za period od 1. aprila do 30. juna 2017. godine (broj 02-2226/17 od 18. avgusta 2017. godine);
3. Razno.

Pre razmatranja tačaka utvrđenog dnevnog reda, Odbor je jednoglasno usvojio zapisnik 18. sednice Odbora.

Prva tačka dnevnog reda- **Razmatranje Izveštaja o radu Komisije za zaštitu konkurencije za 2016. godinu**

Predsednik Odbora je podsetila da je Komisija za zaštitu konkurencije, u skladu sa članom 20. Zakona o zaštiti konkurencije („Službeni glasnik RS“, br. 51/09 i 95/13), 28. februara 2017. godine podnela Narodnoj skupštini Izveštaj o radu za 2016. godinu, koji je, u skladu sa članom 237. st. 1. i 4. Poslovnika Narodne skupštine predsednik Narodne skupštine dostavila narodnim poslanicima i Odboru. Nakon razmatranja izveštaja, Odbor podnosi izveštaj Narodnoj skupštini, sa predlogom zaključka, odnosno preporuke. Članom 239. Poslovnika Narodne skupštine, predviđeno je da Narodna skupština razmatra izveštaje iz člana 237. st. 1. i 4. Poslovnika i predlog zaključka, odnosno preporuke nadležnog odbora, na prvoj narednoj sednici.

U uvodnim napomenama, dr Miloje Obradović, predsednik Komisije za zaštitu konkurencije, istakao je da je 2016. godina jubilarna godina za Komisiju koja postoji deset godina. Komisija je među mlađima u Evropi, jer neke komisije postoje i sto godina, u Hrvatskoj 20 godina, a u Sloveniji 23 godine. Komisija je u 2016. godini kadrovski ojačana, sa rekordnim brojem započetih i okončanih predmeta u oblasti suzbijanja povreda konkurencije. U kontinuitetu je preduzimala aktivnosti u cilju efikasnijeg i efektivnijeg sprovođenja odredaba Zakona o zaštiti konkurencije, vođenjem postupaka u kojima je odlučivala o pravima i obavezama učesnika na tržištu i razvijanjem svesti o potrebi zaštite konkurencije. U skladu sa zakonskim ovlašćenjima i na osnovu prakse razvijenih evropskih zemalja u oblasti zaštite konkurencije, Komisija je koristila sve raspoložive pravne i ekonomske instrumente u cilju obezbeđivanja zaštite konkurencije na tržištu Republike Srbije. Komisija je izvodila nenajavljene uviđaje na teritoriji Republike Srbije, uz korišćenje forenzičke opreme za prikupljanje digitalnih dokaza. Korišćena su i ovlašćenja iz člana 58. Zakona, kojim se privremenoprekida postupak ispitivanja povrede konkurencije ako stranka podnese predlog obaveza koje je spremna dobrovoljno da preuzme radi otklanjanja mogućih povreda konkurencije. Time su ekonomičnije i efikasnije korišćeni resursi, uz brže uspostavljanje uslova za obavljanje konkurentne tržišne utakmice. Znatno je intezivirana aktivnost na izradi ekonomskih analiza u različitim sektorima privrede Republike Srbije. Prilikom dokazivanja i odlučivanja u postupcima korišćene su ekonometrijske metode.

Komisija ima značajan uticaj na zakonodavni okvir davanjem mišljenja o propisima koji regulišu stanje konkurencije na tržištu Republike Srbije. Nastavljene su aktivnosti na harmonizaciji propisa i usklađivanju prakse sa evropskim pravilima. Vlada je donela Uredbu o sadržini i načinu podnošenja prijave koncentracije, što je rezultiralo pozitivnim ocenama Evropske komisije tokom sastanaka Pododbora za unutrašnje tržište i konkurenciju, kao i na drugim bilateralnim susretima sa predstavnicima Evropske unije. U toku 2016. godine nastavljen je visok nivo saradnje sa međunarodnim institucijama i organizacijama i organizovanje velikog broja stručnih skupova u Beogradu. Značajno povećanje interesovanja stručne i šire javnosti za rad Komisije podstaknuto je pravovremenim reagovanjem na situacije koje mogu uticati na stanje konkurencije na tržištu, transparentnim pristupom u radu i blagovremenim upoznavanjem javnosti sa trenutnim aktivnostima i odlukama koje Komisija donosi. Profesionalnim pristupom selekciji i edukaciji kadrova osnažen je kapacitet Komisije koji je preduslov za uspešno izvršenje zakonskih nadležnosti. Izveštaj sadrži informacije o svim značajnim aspektima rada Komisije u 2016. godini, kao i pregled najvažnijih postupaka koji su vođeni pred Komisijom. U postupcima utvrđivanja povrede konkurencije kontrolisan je i javni i privatni sektor. Postupci ispitivanja koncentracija, postupci po zahtevima za pojedinačno izuzeće iz restriktivnih sporazuma od zabrane i sprovođenje sektorskih analiza tržišta, najvažnije su aktivnosti Komisije i u 2017. godini. Kada je reč o postupcima pred sudovima, izuzeno je važno pitanje pravne sigurnosti učesnika na tržištu u Srbiji. Sudovima nedostaje iskustvo i praksa. Komisija je davala mišljenja na nacrte i predloge propisa od uticaja na konkurenciju na tržištu, kao i mišljenja o primeni odredbi Zakona o zaštiti konkurencije. Pregled najvažnijih aktivnosti obuhvata i aktivnost Komisije u procesu pridruživanja Evropskoj Uniji. U decembru 2016. godine, u Briselu je održan sastanak Pododbora za unutrašnje tržište i konkurenciju, na kome je Komisija predstavila svoj rad i rezultate rada. Predstavnici Evropske Komisije su pozitivno ocenili napredak u radu Komisije i svrstali je u red naprednih i efikasnih tela za zaštitu konkurencije. Što se tiče pregovaračkog Poglavlja 8, nije utvrđeno ni jedno merilo koje se odnosi na Komisiju. Profesionalna saradnja sa regulatornim telima i državnim organima i organizacijama, intenzivna međunarodna saradnja, aktivnosti na podizanju svesti o značaju prava i politike konkurencije, najvažnija su obeležja rada Komisije u 2016. godini. Izveštaj sadrži ključne informacije o finansijskom, administrativnom i institucionalnom kapacitetu i o pravnom okviru u kome Komisija vrši zakonom poverene poslove. Finansiranje Komisije je stabilno. U Izveštaju o radu u 2016. godini navedeno je da je Komisija ostvarila suficit u svom poslovanju. Uplatila je 95 miliona dinara u budžet Republike Srbije, a u sredstva rezerve 82.569.240 dinara. Sredstva rezerve su sredstva za nesmetan rad Komisije u slučaju otežanog funkcionisanja u finansiranju. Komisija se ne finansira iz budžeta i nije koristila sredstva iz budžeta RS, a kazne i penali koji se donose rešenjem Komisije uplaćuju se u budžet RS.

Povodom tačke dnevnog reda nije bilo pitanja ni diskusije.

Na predlog predsednika, Odbor je jednoglasno utvrdio Predlog zaključka povodom razmatranja Izveštaja o radu Komisije za zaštitu konkurencije za 2016. godinu, koji je sa izveštajem podneo Narodnoj skupštini, tako da glasi:

„Na osnovu člana 8. stav 1. Zakona o Narodnoj skupštini („Službeni glasnik RS“, br. 9/10 i 108/13 - dr. zakon) i člana 239. stav 3. Poslovnika Narodne skupštine („Službeni glasnik RS“, broj 20/12-prečišćen tekst),

Narodna skupština Republike Srbije, na \_\_ sednici \_\_\_\_\_\_\_ zasedanja, održanoj \_\_\_\_\_2017. godine, donela je

ZAKLjUČAK

povodom razmatranja Izveštaja o radu Komisije za zaštitu konkurencije za 2016. godinu

1. Prihvata se Izveštaj o radu Komisije za zaštitu konkurencije za 2016. godinu.
2. Ovaj zaključak objaviti u “Službenom glasniku Republike Srbije”.

RS Broj \_\_

U Beogradu, \_\_\_\_ 2017. godine

NARODNA SKUPŠTINA

PREDSEDNIK

Maja Gojković“

Za izvestioca Odbora i predstavnika predlagača Predloga zaključka na sednici Narodne skupštine određena ja Snežana B. Petrović, predsednik Odbora

Druga tačka dnevnog reda **– Razmatranje Izveštaja o radu Ministarstva trgovine, turizma i telekomunikacija za period od 1. aprila do 30. juna 2017. godine**

Odbor je razmotrio Izveštaj o radu Ministarstva trgovine, turizma i telekomunikacija za period od 1. aprila do 30. juna 2017. godine i podneo Izveštaj Narodnoj skupštini.

U uvodnim napomenama, predstavnici Ministarstva trovine, turizma i telekomunikacija su izvestili o promenama koje su se desile u oblasti unutrašnje trgovine. Tokom 2016. godine, radna grupa je analizirala propise koji se tiču tržišta i efikasnosti tržišta i utvrđeno je da bi Zakon o trgovini trebalo unaprediti. Odlučeno je da se pripremi novi Zakon o trgovini koji će biti usklađen sa Zakonom o inspekcijskom nadzoru i Zakonom o opštem upravnom postupku. U novom Zakonu o trgovini biće izmenjene neke definicije, biće dosta jasniji od važećeg i trgovina će biti podeljena prema mestu obavljanja i prema nadležnostima. Zakonom će biti precizirana i ovlašćenja tržišnih i komunalnih inspektora. U aprilu ove godine formirana je Radna grupa koja je počela sa izradom Nacrta novog zakona o trgovini. Predstavnici Ministarstva učestvovali su na 17. Konferenciji o elektronskom poslovanju i elektronskoj trgovini, koja je održana na Paliću u aprilu, gde je predstavljen „Vodič za e-trgovce“. U maju je pokrenuta javna nabavka za istraživanje odnosa u kanalima marketinga u Republici Srbiji. Istaživanje treba da obuhvati poslovne odnose koji postoje na relacijama proizvođač - veleprodavac - maloprodavac. Javna nabavka nije uspela, ponovo je pokrenut postupak u ovom periodu i biće predmet sledećeg izveštaja o radu. U junu 2017. godine je formirana mešovita Radna grupa za izradu Nacrta zakona o robnim berzama, koja bi trebalo da doprinese da se ova oblast uredi. Nastavljaju se aktivnosti na sprovođenju Zakona o prometu nepokretnosti. Prvi ispitni rok za polaganje stručnog ispita za posrednike u prometu i zakupu nepokretnosti bio je od 15. juna do 31. avgusta 2017. godine.

U Sektoru za zaštitu potrošača nastavljaju se aktivnosti, pokreće se i vodi postupak za zaštitu kolektivnog interesa potrošača. Podneto je šest zahteva za pokretanje postupka, doneta su dva rešenja, od kojih je jednim utvrđena povreda kolektivnih interesa potrošača i izrečena je mera trgovcu, dok je u drugom rešenju utvrđeno nepostojanje povrede. U periodu od 1. aprila do 30. juna evidentirano je 4.417 prigovora potrošača. Najveći broj predmetnih prigovora odnosio se na nesaobraznost robe i usluga i nepoštovanje prava potrošača u postupku reklamacije. Najveći broj prigovora potrošača prema vrsti robe i usluga se odnosi na obuću - 31,9%, mobilne telefone 16,52% i belu tehniku. U ovom periodu potpisan je Ugovor sa mađarsko-slovačkim konzorcijumom, kao odabranim partnerom za realizaciju Tvining projekta IPA „Dalji razvoj zaštite potrošača u Republici Srbiji“. U evidenciji udruženja i saveza udruženja za zaštitu potrošača koju vodi Ministarstvo, nalazi se 27 udruženja za zaštitu potrošača. Konitinuirano se vrši ažuriranje internet stranice za zaštitu potrošača. U informaciji o radu Ministarstva, detaljno je dat izveštaj o radu tržišne inspekcije. Tržišna inspekcija obavlja svoje aktivnosti na osnovu plana rada za ovu godinu i na osnovu Akcionog plana za suzbijanje sive ekonomije.

Kada je u pitanju Sektor za spoljno-trgovinsku politiku i multilateralnu i regionalnu ekonomsku i trgovinsku saradnju, bilo je nekoliko aktivnosti vezanih za kontinuirano izveštavanje o nacionlanim kontrolnim listama naoružanja i vojne opreme, poslovima realizacije izvoza i uvoza robe dvostruke namene i pružanja brokerskih usluga. Rezultat međunarodnih obaveza je i izrada Pregovaračke pozicije za pristupanje Srbije EU za Poglavlje 30 – ekonomski odnosi sa inostranstvom. U saradnji sa Mešovitim komitetom EFTA razmotren je Nacrt odluke o izmeni Protokola B uz Sporazum o slobodnoj trgovini između država EFTA i Republike Srbije, koji se odnose na definiciju pojma „proizvodi sa poreklom“ i metode administrativne saradnje koje treba da doprinesu povećanju izvoza naših roba na ovom tržištu. U Odeljenju za sporazume o uzajamnom podsticanju i zaštiti i ulaganja, koncesije i spoljnu trgovinu kontrolisanom robom, donet je veliki broj zaključaka i rešenja, i veliki broj rešenja o izvozu robe dvostruke namene i naoružanja i vojne opreme, uz potpunu koordnaciju sa drugim nadležnim organima. Nije bio ni jedan slučaj nesaglasnosti, sva rešenja su doneta jednoglasno uz vrlo mali broj odbijajućih rešenja za pokušaje izvoza na neka tržišta koja nisu prihvatljiva ili nisu odobrena međunarodnom regulativom. U ovom izveštajnom periodu evidentiran je odličan rezultat u pogledu transparentnosti u postupku izdavanja dozvola za izvoz lakog naoružanja, po oceni Instituta za međunarodne studije iz Ženeve, imajući u vidu da je poslednje četiri godine višestruko povećan izvoz ove robe iz naše zemlje. Ispred Srbije su samo Nemačka i Švajcarska, a treće mesto na svetu delimo sa Holandijom. Hrvatska se nalazi na 18. mestu, Bosna i Hercegovina na 43. mestu, a drugih zemalja iz regiona nema među prvih 50. U Briselu je održan vrlo značajan sastanak Komiteta za izbor direktora Sekretarijata CEFTA, koji je izabran posle godinu i po dana. Smatra se da je to dobar zajednički rezultat koji će činiti rad CEFTA-e efikasnijim i plodonosnijim. U ukupnim bilansima razmene Srbije sa zemljama članicama CEFTA Sporazuma je značajno što je to spoljnotrgovinski partner sa kojim Srbija godinima ostvaruje suficit u razmeni koji je ove godine 1,24 milijarde evra. Ključna aktivnost je unapređenje mehanizama koji bi omogućili brže prevazilaženje nesporazuma koji nastaju, imajući u vidu sezonske barijere u razmeni robe na nekim tržištima koje se ponavljaju i koje su cikličnog karaktera. Stav Srbije je da mehanizam konsenzusa treba da se promeni i da ubuduće mehanizam donošenja zaključaka kod nesporazuma bude konsenzus minus jedan član. Održan je i specijalni sastanak Zajedničkog komiteta CEFTA na kojem je usvojen dodatni Protokol 5. o olakšanju trgovine sa članicama ovog sporazuma, što treba značajno da doprinese unapređenju razmene unutar zemalja CEFTA Sporazuma. Usvojena je preporuka kojom je CEFTA Stranama predloženo da razmotre otvaranje pregovora o međusobnom priznavanju profesionalnih kvalifikacija za lekare, stomatologe, arhitekte i inženjere, što je tema koja će biti razmatrana u okviru dodatnog protokola. Kada je u pitanju Svetska trgovinska organizacija, i dalje se stoji objektivno na istoj tački, jer se očekuje sistemsko unapređenje u smislu izmena zakona koji je u nadležnosti Ministarstva poljoprivrede, šumarstva i vodoprivrede vezano za promet GMO organizama. Nastavljeni su razgovori na bilateralnom planu sa zemljama sa kojima još nije potpisan bilateralni sporazum o razmeni, pre svega sa Brazilom, gde su, u dogovoru sa Ministarstvom poljoprivrede, šumarstva i vodoprivrede, korigovane kvote za uvoz mesa. Očekivanja su da će se uskoro na zadovoljavajući način doći do kapitalizacije u pregovorima, koji već duže vreme stoje. Kada je u pitanju grupa za spoljno-trgovinski sistem i mere zaštite, radilo se na odluci određivanja roba za čiji uvoz - izvoz, odnosno tranzit je potrebno pribavljanje određenih isprava. Taj propis je usaglašen u tom periodu i sada se nalazi u vladinoj proceduri. Grupa redovno održava nedeljna zasedanja komisija koje odlučuju o zahtevima za izdavanje dozvola za uvoz i izvoz ribolovačkog oružja, izvoz šećera, cigareta i uvoz i izvoz zlata, odnosno svih roba koje se nalaze na režimu kontrolisanog prometa.

Jedna od osnovnih nadelžnosti Sektora za bilateralnu ekonomsku saradnju je organizacija i koordinacija mešovitih međuvladinih komiteta i komisija koje se organizuju sa zemljama sa kojima se odvija ekonomska i trgovinska saradnja i za koje postoji interes da se unapredi. U skladu sa Planom i programom rada Vlade, u ovom periodu je organizovano Deseto zasedanje Međuvladine komisije za trgovinsku i ekonomsku saradnju sa Republikom Belorusijom, 18. i 19. aprila. 1. juna je održano Drugo zasedanje zajedničkog austrijsko-srpskog ekspertskog komiteta. Kada je u pitanju ekonomska saradnja, konkretnije pitanja koja su vezana za trgovinu, investicije, infrastrukturu, dualno obrazovanje, zaštitu životne sredine, turizam, proces evropskih integracija i dr, sa austrijskim partnerima je uspelo da se oživi bilateralni mehanizam koji nije bio aktivan u prethodnom periodu, tako da su prošle i ove godine intezivirani kontakti na nivou eksperata u oblasti ekonomske saradnje. 20. juna je organizovan i koordiniran rad delegacije RS na Osmom zasedanju Mešovitog komiteta za saradnju sa Švajcarskom Konfederacijom, koji se redovno održava svake dve godine. Pitanja koja su bila na dnevnom redu su: privredni razvoj, bilateralni ekonomski odnosi, razvojna pomoć, dualno obrazovanje, zaštita životne sredine, turizam i IT sektor. Sva pitanja od obostranog interesa, u smislu unapređenja ili generisanja novih predloga da bi se ekonomska saradnja produbila, bila su izneta u toku rada ove komisije od strane predstavnika obe delegacije. Uspostavljeni su kontakti i konsultacije sa predstavnicima Ministarstva ekonomije Republike Turske u vezi sa revizijom postojećeg Sporazuma o slobodnoj trgovini. Pregovori koji su započeli prošle godine, a koje su dogovorili ministar Rasim Ljajić i ministar Nihad Zajbekči iz Republike Turske su u finalnoj fazi. Nedavno je u Beogradu boravila delegacija Ministarstva ekonomije Repbulike Turske, koja radi na usaglašavanju tekstova dva protokola. Prvi Protokol odnosi se na proširenje preferencijala u delu koji se odnosi na poljoprivredne proizvode gde Srbija očekuje da dobije preferencijalni izvoz, odnosno uvoz na teritoriju Turske za neke poljoprivredne proizvode. Tekst Drugog Protokola se usaglašava, a Protokol 3. se odnosi na proširenje Sporazuma o slobodnoj trgovini robama i na usluge. Pregovori su u završnoj fazi i očekuje se da će biti završeni do dolaska predsednika Repbulike Turske Redžepa Tajip Erdogana u Beograd. Značajna je i aktivnost koju je sproveo Sektor za bilateralnu ekonomsku saradnju, na pripremi i organizovanju nastupa Republike Srbije na Međunarodnoj specijalizovanoj izložbi Ekspo 2017. godine u Kazahstanu. To je prva međunarna izložba koja je održana na teritoriji Centralne Azije. Cilj učešća Republike Srbije je bilo jačanje bilateralnih odnosa sa prijateljskom zemljom i unapređenje ekonomske saradnje u smislu promocije srpske privrede i srpskih firmi na tržištu Kazahstana, kao i predstavljanje srpskih privrednih potencijala drugim zemljama učesnicama. Na izložbi, koja je otvorena 10. juna, a zatvorena 10. septembra ove godine, bilo je 115 zemalja učesnica. Srpski paviljon je zabeležio veliki uspeh i bio je jedan od najposećenijih paviljona. Pored predstavljanja privrednih potencijala, predstavljeni su i turistički potencijali Srbije, kao interesantne turističke destinacije. Predstavljena je srpska kultura, istorijsko nasleđe i tradicija. Izložbu je videlo 575 hiljada posetilaca i Srbija je zabeležila veoma uspešan nastup na ovoj izložbi.

Sektor za turizam Ministarstva trgovine, turizma i telekomunikacija će do kraja 2017. godine biti u Izvršnom savetu Svetske turističke organizacije UN. Tokom 2017. godine ko-predsedava tim najvišim telom. U tom periodu je održano 105-to zasedanje, kojim je Srbija ko-predsedavala. Na ovoj, sednici države članice su odlučile o novom generalnom sekretaru Svetske turističke organizacije UN za novi četvorogodišnji period. Izabran je kandidat Gruzije, gospodin Zurab Pololikašvili, koji će preuzeti dužnost od 1. januara 2018. godine. U istom periodu održan je i 61. sastanak Regionalne komisije za Evropu Svetske turističke organizacije UN na nivou Evrope. Predstavnici Sektora za turizam su bili izuzetno aktivni u Organizaciji za crnomorsku ekonomsku saradnju, imajući u vidu da se ove godine obeležavalo 25 godina od osnivanja ove Organizacije. Održavani su i redovni sastanci u organizaciji projekta Jadransko-jonske inicijative, kojoj pripada i Srbija, u okviru koje se pripremaju projekti koji će kasnije biti realizovani iz evropskih fondova. U istom periodu održana je Radna grupa Mešovitog komiteta sa Mađarskom, radi kreiranja regionalnih turističkih proizvoda da region i Srbija povećaju turistički promet, posebno na udaljenim prekomorskim tržištima. Na Svetski dan Dunava, u Beogradu je održana velika konferencija koja je organizovana u saradnji sa Svetskom turističkom organizacijom Ujedinjenih nacija, uz podršku GIZ. Konferencija je trajala od 29. do 30. juna i bila je posvećena održivom razvoju u Dunavskom regionu. Kada je reč o ovoj temi, to je bila najveća i najznačajnija Konferencija, koja je okupila preko 420 učesnika iz regiona podunavskih zemalja. Zaključen je novi Memorandum o razumevanju između Ministarstva trgovine, turizma i telekomunikacija i Ministarstva poljoprivrede, šumarstva i vodoprivrede Republike Srbije i Ministarstva spoljnih poslova Švajcarske Konfederacije, koju predstavlja švajcarska Agencija za razvoj i saradnju, u vezi sa realizacijom Treće faze programa “Razvoj privatnog sektora u Jugozapadnoj Srbiji“ i „Razvoj privatnog sektora u Južnoj Srbiji“. Projekat bi trebalo da traje od 31. decembra 2017. godine do 2022. godine. To su nova sredstva od preko pet miliona švajcarskih franaka. Na konferenciji su ministri potpisali Beogradsku deklaraciju, koja daje okvir za saradnju u Dunavskom regionu i za kreiranje zajedničkih turističkih proizvoda. Privatni turističko-ugostiteljski sektor Srbije je potpisao globalni etički kodeks poslovanja sa Svetskom turističkom organizacijom UN. Uručena su im priznanja, što je svrstalo privatni sektor Republike Srbije, u red razvijenijih zemalja.

Zaposleni u Sektoru za turizam vršili su terenske i druge kontrole prethodno odobrenih projekata. Doneto je ukupno 34 rešenja o kategorizaciji ugostiteljskih objekata za smeštaj različitih vrsta i sturktura, i četiri zaključka o obustavi postupka. Obavljen je deo teorijskog ispita i praktični deo ispita za turističke vodiče i za turističke pratioce. Zvanje turističkog vodiča je steklo 95 kandidata, a 63 kandidata uverenje o položenom stručnom ispitu za turističkog pratioca. Kada je program vaučera u pitanju, u ovom periodu je bio prijavljen 231 ugostitelj, od ukupno 916 do sada prijavljenih ugostitelja, privatnih firmi ili preduzetnika, koji su se uključili u ovu aktivnost. U izveštajnom periodu prijavilo se oko 40 hiljada građana, odnosno podnelo zahtev za dobijanje ovog vaučera. 29. maja 2017. godine Vlada Republike Srbije je odobrila dodatna sredstva za realizaciju ovog projekta u iznosu od 100 miliona dinara, što je dovoljno za još dodatnih 20 hiljada građana. Zakonom o budžetu su predviđena sredstva za 60 hiljada građana.Ove godine do sada se prijavilo preko 90 hiljada građana, a rok za podnošenje zahteva je 15. oktobar, sa mogućnošću realizacije do 20. novembra 2017. godine. U izveštajnom periodu za april, maj i jun zabeleženo je povećanje broja dolazaka turista po mesecima, a i kada se govori o ukupnom broju. Rast broja turista je iznosio u aprilu 18,3%, u maju 12%, a u junu 17 %, a rast broja noćenja u aprilu je bio 16%, u maju 13% i u junu 17%. Devizni priliv je za prvih osam meseci u evrima povećan za 13%.

Povodom tačke dnevnog reda nije bilo pitanja ni diskusije.

Saglasno članu 229. Poslovnika Narodne skupštine, Odbor je jednoglasno odlučio da prihvati Izveštaj o radu Ministarstva trgovine, turizma i telekomunikacija za period od 1. aprila do 30. juna 2017. godine.

Treća tačka dnevnog reda - **Razno**

Povodom tačke dnevnog reda nije bilo predloga, pitanja ili diskusije.

Sednica je zaključena u 12 časova.

Sednica je tonski snimljena.

SEKRETAR PREDSEDNIK

Aleksandra Balać Snežana B. Petrović